କରୋନା : କେମିତି ମୁକାବିଲା କରିବ ଭାରତ? | Kanak News\nକନକ ବ୍ୟୁରୋ : ଭାରତ ପାଇଁ କେତେ ବିପଦ ସୃଷ୍ଟି କରିପାରେ କରୋନା ଭୂତାଣୁ । ବିଶେଷଜ୍ଞଙ୍କ କହିବା ହେଲା ଭାରତୀୟ ପାଣିପାଗ ଅପେକ୍ଷାକୃତ ଉଷ୍ମ ଓ ବାୟୁମଣ୍ଡଳରେ ଅଧିକ ଆର୍ଦ୍ରତା ରହୁଥିବାରୁ ଏହା କରୋନା ଭାଇରସକୁ ବ୍ୟାପିବାରେ ସହାୟକ ହେବନାହିଁ ।\nଭୟାବହ କରୋନା ଭୂତାଣୁ ସାରା ବିଶ୍ୱରେ ୩ ହଜାରରୁ ଅଧିକ ଜୀବନ ନେବା ପରେ ଭାରତ ଚିନ୍ତିତ ହେବା ଉଚିତ କି? ଏପରିକି ଆମ ଦେଶରେ ମଧ୍ୟ ୫ ଜଣ କରୋନା ଭୂତାଣୁରେ ଆକ୍ରାନ୍ତ ବୋଲି ଚିହ୍ନଟ ହୋଇଥିବାରୁ ଏହି କଥାର ଗୁରୁତ୍ୱ ବଢିଯାଇଛି । ହେଲେ ବିଶେଷଜ୍ଞଙ୍କ କହିବା ହେଲା- ଭାରତ ନିକଟରେ କରୋନା ମୁକାବିଲା ପାଇଁ ଅଛି ଏକ ପ୍ରାକୃତିକ ସୁରକ୍ଷା କବଚ । ଆଉ ଏହି ସୁରକ୍ଷା କବଚ ରହିଛି ଆମ ପରିବେଶରେ । ବିଶେଷଜ୍ଞଙ୍କ କହିବା ହେଲା ଭାରତୀୟ ପାଣିପାଗରେ ଥିବା ଆପେକ୍ଷିକ ନିରାପତା ଆମକୁ କରୋନା ଭାଇରସରୁ ରକ୍ଷା କରିପାରିବ ।\nବିଶେଷଜ୍ଞଙ୍କ ଯୁକ୍ତି ଭାରତୀୟ ପାଣିପାଗ ଅପେକ୍ଷାକୃତ ଉଷ୍ମ ଓ ବାୟୁମଣ୍ଡଳରେ ଅଧିକ ଆର୍ଦ୍ରତା ରହୁଥିବାରୁ ଏହା କରୋନା ଭାଇରସକୁ ବ୍ୟାପିବାରେ ସହାୟକ ହେବନାହିଁ । ସେହି କାରଣରୁ ପୂର୍ବରୁ ଇବୋଲା, ସାର୍ସ ଓ ମର୍ସ ଭଳି ଭୂତାଣୁ ସାରା ବିଶ୍ୱରେ ଆତଙ୍କ ଖେଳାଇଥିଲେ ମଧ୍ୟ ଭାରତରେ ସେତେଟା ପ୍ରଭାବ ପକାଇ ପାରିନଥିଲା । ଅର୍ଥାତ ଯେଉଁ ଦେଶଗୁଡିକରେ ଭାଇରସ ବ୍ୟାପିବା ପାଇଁ ଜଳବାୟୁ ଅନୁକୂଳ ରହିଛି, ସେଠାରୁ ଆସିଥିବା ଏକ ଭୂତାଣୁ ଯେତେ ମାରାତ୍ମକ ହୋଇଥିଲେ ମଧ୍ୟ ଭାରତୀୟ ବାୟୁମଣ୍ଡଳରେ ପ୍ରବେଶ କରିବା କ୍ଷଣି ଏଠାକାର ଉଷ୍ମତା ଓ ଆର୍ଦ୍ରତା କାରଣରୁ ତାର ଘାତକତା ହରାଇଥାଏ । ପୂର୍ବରୁ ସାର୍ସ ଓ ମର୍ସ ଭଳି କରୋନା ଭୂତାଣୁ ନିମ୍ନ ତାପମାତ୍ରାକୁ ଅଧିକ ପସନ୍ଦ କରିଥିଲେ । ଫଳରେ ଜାପାନ ଓ ଦକ୍ଷିଣ କୋରିଆ ଭଳି ଶୀତଳ ଓ କମ୍ ଆର୍ଦ୍ରତାପୂର୍ଣ୍ଣ ଦକ୍ଷିଣ-ପୂର୍ବ ଏସୀୟ ଦେଶଗୁଡିକରେ ଏଗୁଡିକ ଶୀଘ୍ର ବିସ୍ତାର କରିଥିଲା । ଏବେ ନୋଭାଲ କରୋନା ଭାଇରସ ବା ଏନସିଓଭର ଭୌଗଳିକ ବିସ୍ତାର ଦର୍ଶାଉଛି ଯେ, ଏହା ଶୀତଳ ଜଳବାୟୁରେ ସୀମିତ ରହିଛି ।\nଯଦିଓ ବିଶେଷଜ୍ଞମାନେ ଭାରତୀୟ ଜଳବାୟୁକୁ ଏକ ସୁରକ୍ଷା କବଚ ବୋଲି କହିଛନ୍ତି, କିନ୍ତୁ କରୋନା ଭାଇରସର ନୀରବ ସଂକ୍ରମଣକୁ ମଧ୍ୟ ଏଡାଇ ଯାଇ ନାହାନ୍ତି । ଅର୍ଥାତ ଅଜ୍ଞାତ ଉପାୟରେ ରୋଗର ସଂକ୍ରମଣ ହୋଇପାରେ ଓ ବିପର୍ଯ୍ୟୟର କାରଣ ପାଲଟିପାରେ । ହେଲେ ଭେଷଜ ବିଶେଷଜ୍ଞଙ୍କ ଆଉ ଏକ ବଡ ଭାଗର ଯୁକ୍ତି ହେଲା, ଭାରତରେ କରୋନା ଭାଇରସ ବ୍ୟାପକ ହେଲେ ଚିନ୍ତାଜନକ ହୋଇପାରେ । କାରଣ\n- ଭାରତରେ ଜନସଂଖ୍ୟାର ଘନତ୍ୱ ଅଧିକ\n- ପ୍ରତି ବର୍ଗକିଲୋମିଟରରେ ୪୨୦\n- ବ୍ୟାପକ ସ୍ୱାସ୍ଥ୍ୟ ସେବାର ଅଭାବ ରହିଛି\n- ଲୋକଙ୍କ ଆଭ୍ୟନ୍ତରୀଣ ସ୍ଥାନାନ୍ତର ଅଧିକ\n- ନିମୋନିଆ ରୋଗୀଙ୍କ ସଂଖ୍ୟା ଅଧିକ\nଭାରତଠାରୁ ଚୀନର ଜନସଂଖ୍ୟା ଅଧିକ । ହେଲେ ଚୀନରେ ପ୍ରତି ବର୍ଗକିଲୋମିଟରରେ ୧୪୮ ଲୋକ ରହୁଥିବାବେଳେ ଭାରତରେ ଏହି ସଂଖ୍ୟା ୪୨୦ । ସେହିପରି ଏଠାରେ ପ୍ରାୟ ୪୫ କୋଟି ଲୋକ କର୍ମ ସନ୍ଧାନ କିମ୍ବା ଅନ୍ୟାନ୍ୟ କାରଣରୁ ଗୋଟିଏ ସ୍ଥାନରୁ ଅନ୍ୟ ସ୍ଥାନକୁ ଯାଇଥାନ୍ତି । ତେଣୁ କରୋନା ବ୍ୟାପିଲେ ଏହାକ ମୁକାବିଲା କରିବା ମୁସ୍କିଲ ହୋଇପାରେ ।
